钦定古今图书集成/方舆汇编/边裔典/第071卷 > 《敕吐蕃赞普书一》张九龄
## 钦定古今图书集成/方舆汇编/边裔典/第071卷 > 《敕吐蕃赞普书一》张九龄

皇帝问赞普：“缘国家先代公主既是舅甥，以今日公
主即为子婿，如此重姻，何待结约？遇事足以相信，随
情足以相亲，不知彼心复同与否？近得《四镇节度使
表》云：‘彼使人与突骑施交通，但苏禄小蕃，负恩逆命。
赞普既是亲好，即合同嫉顽凶，何为却与恶人密相
往来，又将器物交通赂遗。边镇守捉，防遇是常，彼使
潜行，一皆警觉。夜中格拒，人或死伤，比及审知，亦不
摠损。所送金银诸物，及偷盗人等，并分付悉诺勃藏，
却将还彼。既与赞普亲厚，岂复以此猜疑？自欲坦怀，
略无所惚，纵通异域，何虑异心。又西南诸蛮，元是异
类，或叛或附，恍惚无恒。往年被略彼蕃，率众归我，缘
李知古处置失所，又即翻然改图。彼’”此之间，有何定
分？而彼有来者，乃云“此先举兵，以蛮为词，未知孰是？”
今既无外，当以此思之。缘彼州铁柱前书具报，一言
不信，朕岂厚诬，更以相仍，便非义也。《铁柱书》，唐九征
所作，百姓咸知，何不审之，徒劳往复。至于边将在远，
下人邀功，变好为恶，诚亦有此，非独相规，亦当自诫。
如此觉察，更有何忧？万事之间，一无限隔，所以细故，
无不尽言，想所知之体，至怀也。晚春暄，极，赞普及平
章事首领并百姓以下并平安好，今有少信物，别只
委曲遣书，指不多及。